Aage Frandsen (SF), 2002-05-21:
Som argument mod forslaget kan man jo fremføre, som nogle har gjort, at det ingen praktisk betydning har.
Men jeg synes, at de, der argumenterer for det, skulle se på: Hvilket problem er der i at vedtage det?
Er der nogle problemer i det?
Og hvis der ikke er problemer i det, synes jeg, at man har en god sag.
Der, hvor vi fra dansk side har en interesse, når vi er to folk, det færøske og det danske folk, er selvfølgelig i forhold til overgangsbestemmelsen.
Og det er klart, at hvis man f.eks. fra færøsk side siger, at man gerne vil have 10 år eller 15 år, eller hvor meget det er, kan det være, at man fra dansk side siger, at vi ønsker færre år.
Det er den danske interesse i den her situation.
Forslaget afspejler en meget interessant problemstilling, for man kan anskue den rent juridisk og statsretligt, og man kan anskue den ud fra noget mere følelsesmæssigt, at mennesker også er andet end jura og kan forholde sig til andet end jura. Man kan selvfølgelig godt sige, som statsministeren gør, at forslaget ingen praktisk betydning har, men her i livet er det sådan, at selv om om noget ikke har praktisk betydning, kan det godt have betydning alligevel.
Og når forslagsstilleren fremhæver, at det her har betydning for forslagsstilleren og de synspunkter, som forslagsstilleren står for, har det altså betydning.
Men man kan godt sige, at det ingen praktisk betydning har.
Man kan altså anskue det rent statsretligt og sige, at vi har et rigsfællesskab, som består af tre riger, som er ligeberettigede parter.
Det ene af dem er godt nok større end de to andre, og det ene af dem har 175 mandater i Folketinget, mens de to andre hver har to mandater, så man kan jo ikke sige, at det er helt lige.
Derfor er det i virkeligheden et spørgsmål, om man fra dansk side skulle tilkendegive, at selv om der er et rigsfællesskab og en statsforfatningsret, som vi kender den i dag, kunne man godt sige, at det vil man ikke slå på, når den tid kommer, hvis den kommer, hvor det færøske folk ønsker suverænitet.
Der er jo ikke tvivl om, at færingerne er et folk, og så er det spørgsmålet, hvilket konsekvenser det har at være et folk.
Det har jo helt klart for Færøerne en betydning, nemlig at man har folkesuveræniteten i henhold til FN.
Derfor synes jeg altså, at det er en meget alvorlig problemstilling, der rejses, og jeg synes, det er forkert, hvis Folketinget bare siger, at det ingen praktisk betydning har, så det behøver vi ikke at forholde os til nu, men vi venter og ser, om der kommer en henvendelse eller der ikke gør, for det har altså betydning for den part, det drejer sig om, nemlig det færøske folk, at blive anerkendt som et folk.
Derfor betragter vi altså forslaget som ganske interessant og også ganske alvorligt ment.
Hvis nu det her var foregået i en anden del af verden for 20-30 år siden, hvordan ville vi så have forholdt os til det, hvis det var Storbritaninen, Belgien eller et andet land, som enten ved have erobret et andet land eller ved at have overtaget et land, som det er tilfældet for Færøernes vedkommende - det var Norge, der erobrede det, og så fik vi det med i købet, og så afgav vi det ikke, da vi afgav Norge - som havde situationen?
Vi er jo et fællesskab, og der har været folkeafstemninger og sådan noget, vi glemte godt nok ligesom den i 1946, og vi har hele tiden haft fælles grundlov, men hvor meget har Færøerne godkendt den grundlov, som er Danmarks Riges Grundlov, hvor megen godkendelse har der ligget deri?
Derfor synes jeg, at det her forslag afspejler en meget vigtig problemstilling, og jeg synes, det er vigtigt at få boret i en enkelt ting omkring det her med, om man kan gøre det, om det er et problem i forhold til, hvad FN har gjort.
Er det ikke det, er der ingen tvivl fra vores side, og selv om der eventuelt er noget, der er lidt problematisk i det, synes jeg, at det er så vigtigt at anerkende et folk, når et folk er et folk.
Jeg ville i hvert fald, hvis jeg var en del af det færøske folk, anerkendes som et folk på den måde, som også forslagsstilleren ønsker.
Derfor er vi meget positive over for forslaget.